Էստերգոմ

**Էստերգոմ** (հունգարերեն՝ Esztergom, սլովակերեն՝ **Ostrihom**, իտալերեն՝ **Strigonio** կամ **Strigonia**, , գերմաներեն՝ **Gran**; սերբախորվաթերեն՝ **Ostrogon**), քաղաք Հունգարիայի Կոմարոմ-էստրեգոմյան մարզում, երկրի մայրաքաղաք Բուդապեշտից շուրջ 50 կիլոմետր դեպի հյուսիս-արևմուտք, Դանուբ գետի ձախ ափին, Սլովակիայի հետ պետական սահմանի մոտ։ Զբաղեցնում է 100,35 քառակուսի կիլոմետր տարածք։ Բնակչության թվաքանակը 2017 թվականի հունվարի տվյալներով կազմել է 27 979 (մեծությամբ երկրորդ բնակավայրն է մարզում)։ Անվանումն առաջացել է *Strěgom → *Strěhom բառից, որ սկզբնապես անձնանուն է եղել. արմատը՝ strěg (նշանակությունը՝ «արծաթ»)։

Էստերգոմն ավանդաբար կաթոլիկ եպիսկոպոսապետության աթոռանիստ է. այստեղ է գտնվում Հունգարիայի պրիմասի նստավայրը։ Եպիսկոպոսապետությունը, որի մեջ ներառված է նաև մայրաքաղաք Բուդապեշտը, կոչվում է Ստրիգոնիա-Բուդապեշտի եպիսկոպոսապետություն և համարվում է Հունգարիայի կաթոլիկ չորս բաժանմունքներից մեկը։ Ներկայումս քաղաքն իբրև նստավայր է ծառայում նաև Հունգարիայի Սահմանադրական դատարանի համար։

Էստերգոմում է գտնվում Suzuki ընկերության արտադրական կարևոր հարթակներից մեկը։

## Պատմություն
Էստերգոմը Հունգարիայի հնագույն քաղաքներից է։ Հինհռոմեական ժամանակներում եղել է ամրացված բնակավայր՝ *Սալվիո Մանսիո* անվամբ։ Ըստ որոշ աղբյուրների՝ հենց այստեղ է իր գլխավոր աշխատությունը՝ «Խորհրդածություններ»-ը գրել կայսր և փիլիսոփա Մարկոս Ավրելիոսը։ Ժողովուրդների մեծ գաղթից հետո այս վայրերում բնակություն են հաստատել գերմանական ցեղեր, ավելի ուշ՝ սլավոններ, որոնք էլ հինհռոմեական բնակավայրը վերանվանել են *Ստրեգ* (ժամանակի ընթացքում *Ստրեգ*-ը վերափոխվել է *Էստերգոմ*-ի)։ Դանուբի կարևոր գետանցներից մեկի մոտ գտնվող ամրացված  բնակավայրը դարձել է Նիտրանյան իշխանության ու Մեծ Մորավիայի գլխավոր ամրոցներից մեկը։ Եղել է Հունգարիայի մայրաքաղաքը իններորդ դարից մինչև տասներեքերորդ դարի կեսերը, երբ Բելա Չորրորդ թագավորը մայրաքաղաքը տեղափոխել է Բուդա։ Էստերգոմում է 1001 թվականին թագադրվել Հունգարիայի առաջին արքան՝ Սուրբ Իշտվանը։

1543–1595 և 1605–1683 թվականներին քաղաքը գտնվել է թուրքերի տիրապետության տակ, որոնք հիմնովին ավերել են բնակավայրը։ 1708-ին Իոսիֆ Առաջին կայսրը այն հռչակել է արքայական ազատ քաղաք և սրբավայր։ 1869 թվականին Էստերգոմում ավարտվել է սուրբ Ադալբերտի բազիլիկի շինարարությունը. այն առ այսօր համարվում է Հուգարիայի ամենամեծ տաճարը։

## Տնտեսություն
Ճապոնական «Սուզուկի» (*Suzuki*) կոնցեռնի՝ Էստերգոմում գործող մասնաճյուղում աշխատում է շուրջ 3,2 հազար մարդ։ Դա Հունգարիայի խոշորագույն ձեռնարկություններից է։ Այստեղ արտադրվում են *Suzuki Splash*, *Swift*, *SX4* մակնիշների ավտոմեքենաներ։

## Կլիմա

## Գործընկեր քաղաքներ
*  Բամբերգ (Գերմանիա)
*  Կամբրե (Ֆրանսիա)
*  Քենթերբերի (Մեծ Բրիտանիա)
*  Էհինգեն (Գերմանիա)
*  Էսպոո (Ֆինլանդիա)
*  Գնեզնո (Լեհաստան)
*  Մայնտալ (Գերմանիա)
*  Մարիացել (Ավստրիա)
*  Շտուրովո (Սլովակիա)
*  Սեկսարդ (Հունգարիա)

## Զբոսաշրջություն
Էստերգոմով է անցնում «*Սուլթանի արահետ*» անվանումը կրող զբոսաշրջային հետիոտն երթուղին, որն սկսվում է Վիեննայից և ավարտվում է Ստամբուլում՝ անցնելով Ավստրիայի, Սլովակիայի, Հունգարիայի, Խորվաթիայի, Սերբիայի, Ռումինիայի, Բուլղարիայի, Հունաստանի (Արևելյան Մակեդոնիայի ու Թրակիայի) և Թուրքիայի տարածքներով։

## Պատկերասրահ


File:Esztergom Párkányból.jpg|Էստերգոմի բազիլիկը Դանուբի հակառակ ափից
File:Esztergom-Széchenyi square fountain, flags.JPG|Սեչենի հրապարակը՝ Սուրբ Երրորդության հուշարձանով
File:Eszterom-Melocco-statue.JPG|«Սուրբ Իշտվանի դարձը քրիստոնեության» հուշարձանը (քանդակագործ՝ Միկլոշ Մելոկկո). տեղադրված է Սբ. Իշտվանի հրապարակում
File:Esztergom.city.hall.and.holy.trinity.statue.JPG|Սբ. Երրորդության արձանը
File:Esztergom.vára.JPG|Միջնադարյան պարսպի մի հատվածը
File:Esztergom.Seminary.JPG|Մեծ ճեմարանը
File:Eszergomi bazilika.jpg|Բազիլիկի տեսքը արևելքից
File:Esztergom-St Stephen square.JPG|Սբ. Իշտվանի հրապարակը
File:Esztergom Panorama 7.jpg|Վերակառուցված ամրոցը
File:Esztergom Panorama 5.jpg|Սբ. Իգնասիո եկեղեցին, արքեպիսկոպոսի պալատը, Մարիա վալերիա կամուրջը
File:Esztergom Prímás pince.JPG|Արքեպիսկոպոսի գինեմառանը ամրոցի նկուղում
Esztergom by night 01 - Simor János utca.jpg|Սիմոր Յանոշ փողոցը երեկոյան



## Ծանոթագրություններ

## Արտաքին հղումներ
* Լուսանկարներ) (Други део)
* Լուսանկարներ
* http://www.esztergom.hu/
* Էստերգոմի բազիլիկը
* Մկրտության թանգարանը
* Միջնադարյան Էստերգոմը 
* Էստերգոմյան նորություններ 

Կատեգորիա:Դանուբի ափին գտնվող քաղաքներ
Կատեգորիա:Հունգարիայի քաղաքներ